“Toshkent-Aero” ixtisoslashtirilgan bojxona kompleksi Kontrabanda va bojxona qonunchiligi buzilishiga qarshi kurashish bo‘limi xodimlari tomonidan Islom Karimov nomidagi “Toshkent” xalqaro aeroportida navbatdagi bojxona qonun buzilishi holati aniqlandi. Foto: Davlat bojxona qo‘mitasi axborot xizmati “Seul-Toshkent” yo‘nalishi bo‘yicha uchib kelgan Yo.S.ning bezovtalanishi bojxonachilarning e’tiborini tortdi, deb yozadi Davlat bojxona qo‘mitasi axborot xizmati. Fuqaro “yashil” yo‘lak orqali harakatlanib, bojxona nazoratidan o‘tayotgan vaqtida unga tegishli bo‘lgan qo‘l yuki va bagajlari bo‘lim xodimlari tomonidan belgilangan tartibda xolislar ishtirokida ko‘zdan kechirildi. Uning yuklari orasida bojxona nazoratiga taqdim etilmagan va yozma ravishda deklaratsiyalanmagan, xorijda ishlab chiqarilgan 240 dona antiradar qurilmalari borligi aniqlandi. Foto: Davlat bojxona qo‘mitasi axborot xizmati Hozirda mazkur holat bo‘yicha belgilangan tartibda tekshiruv ishlari olib borilmoqda.